Andmekaitse Inspektsioon

Tatari 39

Tallinn 10134

Transpordiamet

*(taotluse esitaja)*

**TAOTLUS ISIKUANDMETE TÖÖTLEMISEKS TEADUSUURINGUS**

**Juhindudes isikuandmete kaitse seaduse (IKS) paragrahvis 6 sätestatust palun kooskõlastada**

|  |  |
| --- | --- |
| **Uuringu pealkiri** | Eesti elanike liikuvusuuring 2025 |

|  |  |
| --- | --- |
| Kas poliitika kujundamise uuring (IKS § 6 lg 5) või | Jah |
| uuring hõlmab eriliigilisi isikuandmeid ja puudub valdkondlik eetikakomitee (IKS § 6 lg 4) | Jah |
| *Palume eelmise kahe lahtri puhul valida üks vastavalt õiguslikule alusele, v.a olukorras, kui poliitika kujundamise uuringu puhul puudub valdkondlik eetikakomitee. Kui poliitika kujundamise uuringus töödeldakse eriliiki isikuandmeid, siis täita ka eetikakomitee otsuse lahter.* | |
| Kas isikuandmete töötleja on määranud andmekaitsespetsialisti (sh tema nimi ja kontaktandmed)? | Jah  **Transpordiameti** andmekaitsespetsialisti kontakt:  Ly Tamme ly.tamme@transpordiamet.ee  +372 5919 8721  Isikuandmeid töötleb volitatud töötleja  **Turu-uuringute AS**: andmekaitsespetsialisti kontakt:  Tõnis Stamberg  [tonis@turu-uuringute.ee](mailto:tonis@turu-uuringute.ee) +372 566 000 49 |
| Kas on olemas eetikakomitee otsus[[1]](#footnote-2)?  *Kooskõlastuse olemasolul lisada see taotlusele.* | Taotlemisel (samaaegselt) |
| Kas osa uuringust toimub andmesubjekti nõusoleku alusel?  *Kui jah, siis palume taotlusele lisada nõusoleku vorm või selle kavand ning küsimustik või selle kavand.* | Jah, seejuures andmesubjekti andmete töötlemine toimub tema ja/või tema lapsevanema nõusolekul. |

|  |  |
| --- | --- |
| **1. Vastutava töötleja üldandmed[[2]](#footnote-3)** |  |
| 1.1. Vastutava töötleja nimi, registrikood, aadress ja kontaktandmed (sh kontaktisik)  *analoogne registrikandega, kontaktisiku e-post, telefon* | Transpordiamet  70001490  Valge tn 4/1, Lasnamäe linnaosa, 11413 Tallinn, Harju maakond  **Siim Viin**  liikuvusmudeli arendusjuht  siim.viin@transpordiamet.ee  +372 5387 5576 |
| 1.2. Isikuandmete töötlemiskoha aadress (kui erineb registriandmetest)  *maja, tänav, asula/linn, maakond, postiindeks* | Transpordiamet antud uuringu raames isikuandmeid ei töötle.  Isikuandmed liiguvad registripidajalt krüpteeritud failina otse volitatud töötlejale (Turu-uuringute AS). Andmete töötlemine toimub volitatud töötleja ruumides (Pärnu mnt. 102, A-korpus, 11312 Tallinn). |

|  |  |
| --- | --- |
| 2. **Volitatud töötleja üldandmed[[3]](#footnote-4)** |  |
| 2.1. Volitatud töötleja nimi, registrikood, aadress ja kontaktandmed (sh kontaktisik)  *Aadress analoogne registrikandega, kontaktisiku e-post ja telefoninumber* | Turu-uuringute AS  10220984  Pärnu mnt 102, A-korpus, 11312 Tallinn  **Liis Grünberg**  Uuringu projektijuht  Turu-uuringute AS  <https://turu-uuringute.eu/>  [liis@turu-uuringute.ee](mailto:liis@turu-uuringute.ee)  +372 5852 9707 |
| 2.2. Isikuandmete töötlemiskoha aadress (kui erineb registriandmetest)  *maja, tänav, asula/linn, maakond, postiindeks* |  |

|  |
| --- |
| **3. Mis on teadusuuringu läbiviimise õiguslik alus?**  *Nimetage õigusakt, mis annab Teile õiguse teadusuuringut läbi viia. Ei piisa viitest IKS § 6-le. Poliitikakujundamise eesmärgil läbiviidava uuringu puhul tuua välja volitusnorm, millest nähtub, et asutus on selle valdkonna eest vastutav. Akadeemilise uuringu korral võib see olla näiteks Teadus- ja arendustegevuse korralduse seadus või teadus- või arendusprojekti avamise otsus, leping vms.*   1. Teadus- ja arendustegevuse korralduse seaduse § 13 lõike 1 punkti 1 kohaselt on kõigi ministeeriumide ülesandeks oma valitsemisalale tarviliku teadus- ja arendustegevuse ning selle finantseerimise korraldamine. 2. Kliimaministeeriumi valitsemisalas on: transport, liikuvuse ja liikuvusteenuste planeerimine ja liiklusohutus (Kliimaministeeriumi põhimäärus määrus nr 71 § 6) 3. Transpordiamet on Kliimaministeeriumi valitsemisala valitsusasutus, mille tegevusvaldkond on inimeste ning vee-, õhu- ja maismaasõidukite liikuvuse kavandamine ning ohutu ja keskkonda säästva taristu tagamine (Transpordiameti põhimäärus määrus nr 82 § 3) 4. Liikuvusuuring on oluliseks sisendiks Liikuvusmudelile, mille arendamine on Transpordi ja liikuvuse arengukava ja strateegia „Eesti 2035“ osa, mille Riigikogu võttis vastu 12. mail 2021 5. Uuringuga kogutavaid andmeid ja analüüse kasutab Transpordiamet avalikes huvides oleva ülesannete täitmiseks, vastavalt Transpordiameti põhimäärusele: „ § 4.   Ameti ülesanded on:   1) tingimuste loomine ohutuks, ligipääsetavaks ja säästlikuks liiklemiseks ning inimeste ja sõidukite liikuvuse kavandamine;“ 6. Strateegilise planeerimise teenistuse põhimääruse punktis 2.2.6. on teenistuse üheks põhiülesandeks liikuvusalase teabe kogumine, säilitamine ja levitamine, uuringute ja analüüside tellimine, andmeanalüüside korraldamine teadmistepõhise otsustamise võimaldamiseks. 7. Isikuandmete kaitse seaduse § 6 lg 5 kohaselt loetakse teadusuuringuks ka täidesaatva riigivõimu analüüsid ja uuringud, mis tehakse poliitika kujundamise eesmärgil. Nende koostamiseks on täidesaatval riigivõimul õigus teha päringuid teise vastutava või volitatud töötleja andmekogusse ning töödelda saadud isikuandmeid. Andmekaitse Inspektsioon kontrollib enne nimetatud isikuandmete töötlemise algust käesolevas paragrahvis sätestatud tingimuste täitmist. |

|  |
| --- |
| **4. Mis on isikuandmete töötlemise eesmärk?**  *Kirjeldage uuringu eesmärke ja püstitatud hüpoteese, mille saavutamiseks on vajalik isikuandmete töötlemine. Palume siin punktis selgitada kogu uuringut, mitte ainult taotluse esemeks olevat osa (näitaks ka nõusoleku alusel toimuvat uuringu osa). Kui osa uuringust toimub nõusoleku alusel, siis palume taotlusele lisada nõusoleku vorm või selle kavand ning küsimustik või selle kavand.*  Isikuandmete töötlemise eesmärgiks on küsitlusuuringu „Eesti elanike liikuvusuuring 2025“  teel koostada andmestik, mille alusel on võimalik hinnata 7-80-aastaste Eesti elanike liikumisi ja prognoosida liikumiste muutuseid eelmise, 2021. aasta uuringu andmetikuga võrreldes.  Andmekogumine on kavas läbi viia läbi Transpordiameti ja Turu-uuringute AS-i vahel 10. juulil 2025 sõlmitud TÖÖVÕTULEPINGU nr 3.2-4/25/982-1 raames (allpool kirjeldatud metoodika on kooskõlas töövõtulepingu tingimustega).  Küsitlusuuringu andmestik on aluseks riikliku multimodaalse liikuvusmudeli loomisel, mille abil saab hinnata lisaks teetaristu investeeringute mõjudele ka teiste liikumisviiside arendamise otsuste mõjusid liikuvusele. Modelleerimise ja ka paljude teiste transpordi valdkonna analüüsimise meetodite kasutamise eelduseks on vajalike ja usaldusväärsete algandmete olemasolu ja järjepidevus. Andmestik saab olema üheks aluseks riigi liikuvust puudutavate analüüside ja otsuste tegemisel. Eesmärkide täitmiseks peab andmestik sisaldama Eesti elanike sotsiaalmajandusliku taustaandmeid, liikumisi ning liikuvust mõjutavaid andmeid.  Probleemid, mida püütakse uuringuga lahendada:   1. Poliitiliste meetmete mõju hindamine - Transpordisüsteemi mõjutab palju erinevaid muutujaid ja Liikuvusuuringut tegemata ei ole võimalik hinnata, kas ja mis mõju kohaldatud poliitilised meetmed on kaasa toonud. 2. Üle-eestiline liikuvusmudel - Liikuvuuringu tulemusena moodustatakse mudeli toimimiseks sünteetiline rahvastik. Ilma selleta pole võimalik analüüsida, kuidas tuleviku plaanitud taristu muudatused inimeste liikumisi mõjutada võivad. Liikuvusuuringu tulemustel põhineva liikuvusmudeli kasutamisel saame hoiduda liikumistele kahjulike otsuste tegemiseks. 3. Üksikute uuringute tegemise vajaduse vähendamine - Eelmise liikuvusuuringu andmeid on kasutatud piirkonna liiklusuuringute läbiviimiseks. Selle asemel, et iga uuringu raames peaks hakkama uuesti inimeste liikumisi uurima ja üksikisikuid häirima, saab isikustamata (anonümiseeritud) tulemusi kasutada TRAM-i poolt korraldatud üle-eestilisest liikuvusuuringust. 4. Ühistransport ei vasta vajadustele - Uuringust saame infot selle kohta, mis põhjustel valitakse ühistranspordi asemel isiklik auto ja selle tulemustest saame leida meetmed selleks, et suurendada säästvate liikumisviiside kasutamise osakaalu.   Konkreetsed näited:  • Transpordi ja liikuvuse arengukava 2021  • Üleriigiline planeering 2050  • Tallinna liiklusmudel (Tallinna Transpordiamet)- sisend Tallinna ühistranspordi ja liikluskorralduse planeerimisel  • Tallinna ja Põhja-Harjumaa liiklusmudel (K-Projekt AS)- sisend paljudele riigiteede ja detailplaneeringute liiklusuuringutele.  Kavandatav uuring on seega jätku-uuring, mille eesmärgiks seekord on analüüsida uuringuga kogutavaid andmeid täpsemalt Eesti piirkondlikes lõigetes (asustusüksuse ehk EHAK III tasemeni). Võrreldes 2021. aasta uuringuga on 2025. aasta uuring kavandatud sama mahuga (küsimustiku pikkusega), kuid oluliselt suurendatud valimiga (5 600 vastaja asemel 12 000 vastajat), et saavutada piisav valimi suurus kohalike omavalitsuste (EHAK II) ja Tallinna puhul linnaosade (EHAK III) tasemel.  Andmete kogumine on kavandatud 6,5 kuu jooksul ja kogu valim jagatakse nädalatele ja nädala sees ühtlaselt nädalapäevadele. Vastajatelt küsitakse kahe eelneva päeva liikumiste ja mitte liikumiste kohta. Küsitluspäevade jaotus tagab siinkohal proportsionaalse päevikute täitmise jaotumise päevadeks nädala lõikes. Küsitlustöö on planeeritud ajavahemikku 10. november 2025. aastal kuni 30. mai 2026. aastal. Küsitlustööd ei toimu koolivaheaegadel kui ebatraditsioonilise liikumisega perioodil (4 nädalat) ja vähese liikumisega perioodil jaanuaris ning veebruaris 2026. aastal (8 nädalat).  Liikuvusuuringu üldkogumi moodustavad 2025. aasta 1. jaanuari seisuga 7-80-aastased Eesti alalised elanikud. Rahvastikuregistrist (isikupõhise) valimi võtmiseks on vaja 7-80-aastaste Eesti alaliste elanike loendit, millest jäetakse välja Kihnu, Vormsi ja Ruhnu valla elanikud; Saaremaa ja Muhu valda vaadeldakse ühise kihina (juhusliku valiku tõttu satub ühisest kihist valimisse nii Saaremaa kui Muhu valla elanikke). Lisaks jäetakse valimist välja institutsioonides viibijad ja inimesed, kel puudub kontakti saamiseks e-posti aadress või Eesti telefoninumber.    Rahvastikuregistrist moodustatavasse valimisse päritakse ainult need andmed, mis on hädavajalikud uuringu küsitlustoimingute läbiviimiseks (kontaktivõtuks ja valimi proportsionaalsuse jälgimiseks - vt ptk 9.2).  Liikuvuse paremaks kaardistamiseks kasutatakse rahvastiku proportsionaalse jaotuse asemel mitteproportsionaalset jaotust KOV ja vanusegruppide (30-59-aastased ja 7-29- / 60-80-aastased) kihtide kaupa - planeerides suurema proportsiooniga valim suurema liikuvusega KOV-ides kui ka liikuvamas vanusegrupis (30-59-aastased).  Isikute valikuks Eesti alaliste elanike loendist kasutatakse mitteproportsionaalset süstemaatilist kihtvalikut. Selle valiku puhul jagatakse üldkogum kattumatuteks osadeks ehk kihtideks ja igas osas tehakse teistest osadest sõltumatu süstemaatiline valik. Kihi moodustavad kohalik omavalitsus (KOV) ja vanusgrupp. Kihis (KOV\*vanusgrupp) järjestatakse isikud sünniaja järgi ja võetakse süstemaatiline valik vastavalt valimi suurusele igas kihis. Süstemaatiline valik kihi sees peab olema juhuslik (selle tagab süstemaatilise valiku juhuslik alguspunkt). Sellise valiku korral on kõigis kihtides inimesi valimis igast vanusest ja kaetud on kogu uuritav vanusjaotus ning järeldusi saab teha erinevates vanustes inimeste liikumise kohta.  Valimisse sattunud 7-17-aastaste laste korral saadetakse uuringus osalemise info lapse vanemale – siinkohal palume registripidajal võtta välja seos Rahvastikuregistrist vanemaga ja seda, kas neil on lapsega ühine elukoht; kui mõlemad vanemad elavad lapsega samal aadressil, saadetakse info lapse emale või isale lihtsa juhusiku valiku järgi.  Küsitlusinstrumendiks on struktureeritud taustaankeet (vt Lisa 1) ja liikumispäevik (vt Lisa 2) millele vastamise eeldatav keskmine kestus on *ca* 15-20 minutit. Andmekogumine viiakse valdavalt läbi veebiküsitlusena. Uuringu valimisse sattunud inimestele saadetakse e-postiga välja uuringukutse või võetakse kontakti telefoni teel. Telefoni teel pöördutakse eelkõige madalama vastamisaktiivsusega rühmade poole, et suunata nad vastama veebi teel (kutsekiri saadetakse SMS-i või e-postiga) või soovi korral võimaldada küsimustikule vastamist koheselt või kokkulepitud ajal. Juhul, kui veebivalimisse võetud inimene küsitlusele ei vasta ega teavita keeldumisest, saadetakse talle kuni kaks meeldetuletuskirja. Telefoninumbritele, millel kontakti ei saada, tehakse maksimaalselt 2 korduskõnet.  Uuringukutse sisaldab lühidat selgitust kust andmed on saadud (Rahvastikuregistrist), uuringu eesmärkide, kirjelduse ja andmekaitse ning osalemise vabatahtlikkuse kohta, uuringu läbiviijate kontaktandmeid ning linki elektroonilisele küsitlusankeedile ja liikumispäevikule (Lisa 3).  Kui uuringus osaleja ei reageeri e-postile saadetud uuringukutsele, siis käsitletakse seda uuringus osalemisest keeldumisena. Uuringukutse saajal on võimalik anda ka selgelt märku uuringus osalemisest keeldumisest (vajutades vastavale lingile), sel juhul tema poole enam antud uuringu raames ei pöörduta. Uuringus osalemise esmaseks nõusolekuks on, kui uuringukutse saaja avab selles sisalduva uuringulingi ja jõuab peale endale sobiva vastamiskeele valikut lehele, mis tutvustab täpsemalt isikuandmete töötlemist puudutavat infot.  Isikuandmete töötlemise nõusolek ja uuringus osalemise lõplik nõusolek või mitte-nõustumine (keeldumine) antakse peale uuringulingile sisenemist ja isikukaitse andmete teabega tutvumist.  Vastajatelt võetakse kinnitus, et nad on tutvunud uuringu eesmärkide ja metoodikaga, isikuandmete töötlemisega ning on nõus uuringus osalema või sellest keelduma (Lisa 1 algus).  Valimisse võetud 18-80-aastased isikud vastavad enda eest, 7-17-aastastele lastele saadetakse uuringukutse nende vanema e-posti aadressile, kuna nende küsitlemiseks on vajalik lapsevanema nõusolek. Valimisse võetud 7-14-aastaste laste puhul palutakse lapsevanemal vastata lapse eest ja 15-17-aastaste laste puhul palutakse lapsevanemal saata kutsekiri edasi vastavas eas lapsele ja laps vastab ise, sel juhul käsitletakse uuringukutse edasisaatmist lapsele vastamiseks nõusoleku andmisena.  Planeeritud valimi suurus on 12 000 vastajat. Arvestades uuringust keeldumisi ning võimalikke vigasid kontaktandmetes (kogemuslikult 10-15%) on eeldatav vastamisaktiivsus rahvastikuregistri valimis on olenevalt piirkonnast **3-7%,** iga kihi efektiivne valimi suurus tuleks võtta 20-kordses mahus (korrutades koefitsiendiga 20); valdavalt muukeelse elanikkonnaga piirkondades - Ida-Viru maakonnas, Loksa linnas, Maardu linnas ja Tallinna Lasnamäe linnaosas - madalama vastamisaktiivsuse tõttu 25-kordses mahus (korrutades koefitsiendiga 25).  2025. aastal on küsitlustöö läbiviimiseks määratud aeg võrreldes 2021. aastaga sama enam kui 2-korda suurema vastajate arvu saavutamiseks, seega on sel korral seatud eesmärgi saavutamiseks vajalik, et veebi teel vastanute osakaal oleks kõrgem, mis eeldab ka mõnevõrra suurema kontaktibaasi olemasolu, kui varasemalt. Ühtlasi on vajalik, et kontaktibaas ei ammenduks või ei oleks vaja piiratud ajakava raames tellida lisaväljavõttu Rahvastikuregistrist. Kõrgem veebi teel vastanute osakaal tagab ka parema vastuste kvaliteedi, kuna veebi teel kulub vastamisele kuni kolmandiku võrra vähem aega, see omakorda vähendab vastamise katkestamise tõenäosust ja läbimõeldumaid vastuseid (lihtsam hoomata struktuuri). Valimidisaini täpsem kirjeldus on toodud taotluse punktis 9.  Sellises mahus ja nõutud kihtvalimiga uuring eeldab eeltoodud küsitlusmeetodite kasutamist, mis omakorda eeldab usaldusväärseima tulemuse saamiseks isikupõhise valimi kasutamist Rahvastikuregistrist. Selleks taotleme käesolevaga Andmekaitse Inspektsiooni luba Rahvastikuregistri andmete kasutamiseks valimi moodustamise ja uuringukutsete saatmise eesmärgil. **Toodud mahtude puhul on antud uuringu puhul täidetud eesmärgipärasuse ja minimaalsuse nõuded (isikuandmete kaitse üldmääruse art 5(1)(b) ja (c)).**  Kogu küsitlusperioodi ajal tagab Turu-uuringute AS klienditoe olemasolu (e-posti ja telefoni teel), mis nõustab vastajaid nii tehnilistes kui sisulistes küsimustes ning võimaldab anda teada uuringus osalemisest keeldumisest. Klienditugi on võimeline nõustama vastajaid lisaks eesti keelele ka vene ja inglise keeles.  Küsitlustöö läbiviimisel järgitakse ESOMAR-i avaliku arvamuse küsitluse reegleid. Valimisse võetud isikuid teavitatakse sellest, et küsitluses osalemine on vabatahtlik ning et nende vastuste konfidentsiaalsus on tagatud.  Küsitluse käigus ei koguta muid andmeid peale taustaankeedis ja liikumisvormis küsitud andmete. Küsitlusandmete failis on valimiisikute kontaktandmed asendatud unikaalse numbriga, s.t andmed on pseudonüümitud. Peale küsitlustööde lõppemist ja andmete kvaliteedikontrolli teostamist valimisse sattunud inimeste kontaktandmed ja küsitlusandmete pseudonümiseerimise aluseks olev fail (koodivõti) kustutatakse ning küsitluse tulemusi säilitatakse statistilise andmeanalüüsi eesmärgil anonümiseeritud andmefailina, kus ei sisaldu vastajate otsest tuvastamist võimaldavaid andmeid.  Anonümiseeritud küsitlusandmete faili säilitatakse statistilise andmeanalüüsi eesmärgil tähtajatult Transpordiameti serveris ning sellele on ligipääs ainult Transpordiameti analüütikutel. Kolmandatel osapooltel on küsitlusandmete failile võimalik ligi pääseda ainult täiendava statistilise andmeanalüüsi eesmärgil ja põhjendatud taotluse korral (sel juhul sõlmitakse andmete kasutamiseks ka kirjalik leping).  Transpordiamet säilitab küsitlusandmete anonümiseeritud faili tähtajatult. Anonümiseeritud andmefailis sisalduvad küsitlusankeedist pärinevad andmed ning küsitlustööd kirjeldavad tehnilised tunnused (nt küsitlusmeetod, ankeedi täitmise kestus). Selles andmefailis puuduvad vastajate isiku otsest tuvastamist võimaldavad andmed (e-maili aadress, telefon). On olemas võimalus (kuigi väike), et osa ankeedis märgitud taustateabest võib kombineeritud kujul võimaldada küsitluses osalenute (kaudset) tuvastamist. Samas on küsitlusandmete säilitamine (agregeerimata kujul) vajalik, et tulevikus infovajaduste tekkides oleks andmete põhjal võimalik teostada täiendavaid analüüse (hilisemaid infovajadusi on uuringu läbiviimise hetkel keeruline prognoosida). Küsitlusandmeid ei tehta laiemale avalikkusele kättesaadavaks. Peale küsitlusandmete üleandmist Transpordiametile säilitab see tellijana need spetsiaalses piiratud juurdepääsuga kataloogis ning neile omavad juurdepääsu ainult Transpordiameti analüütikud.  Anonümiseeritud küsitlusandmete põhjal koostatakse statistiline analüütiline raport, kus küsitluse tulemused esitatakse suuremate gruppide (kõik vastanud, vanuserühmad vms) kohta, st üksikute vastajate tuvastamine on välistatud. |
|  |
| **5. Selgitage, miks on isikut tuvastamist võimaldavate andmete töötlemine vältimatult vajalik uuringu eesmärgi saavutamiseks.**  Rahvastikuregistri valimi kasutamine võimaldab jõuda soovitud suuruses lõppvalimini (12 000 vastajat), kuna uuringufirmade veebipaneelid jääksid selle jaoks liiga väikseks ning muude küsitlusmeetodite kasutamine, sh telefoniküsitluse osakaalu suurendamine (juhuvalikuga genereeritud numbrite valim) tõstaks küsitlustööde maksumust üle ettenähtud riigihanke piiri.  Muude meetodite kasutamisel ei saavutata ühtlast üle-eestilist kattuvust.  Samuti võimaldab rahvastikuregistri valimi kasutamine saavutada veebiküsitluse osas eripalgelisema valimi, hõlmates ka neid inimesi, kes veebipaneelidesse ei kuulu (nt alla 16-aastased). Kokkuvõttes võimaldab see jõuda elanikkonna hoiakuid ja liikuvust tervikuna paremini peegeldava tulemuseni.  Valimiisikute kontaktandmeid (e-maili aadress, telefon) kasutatakse uuringukutse ja meeldetuletuste saatmiseks ning vajadusel kontaktivõtuks telefoni teel. |

|  |
| --- |
| **6. Selgitage ülekaaluka huvi olemasolu.**  Transpordiameti liikuvusuuring teenib ülekaalukat avalikku huvi, sest see aitab teha otsuseid, mis mõjutavad Eesti ühiskonna turvalisust, liikumisvõimalusi, elukeskkonna kvaliteeti.  Uuringu tulemused on vajalikud Transpordiameti poliitikakujundamises ja liikuvusmustrite analüüsiks üle kogu eesti nii maakondlikul kui omavalitsuse tasandil. Piirkondlikud andmed võimaldavad poliitikakujundamises arvestada erinevas vanuses ja erinevates Eesti piirkondades elavate 7-80-aastaste elanike vajadustega lähiaastatel, suunates ressursse ja kujundades poliitikaid täpsemalt vastavalt sellele. Läbi uuringute tulemuste on võimalik vähendada piirkondliku ebavõrdsust. |

|  |
| --- |
| **7. Selgitage, kuidas tagate, et isikuandmete töötlemine ei kahjusta ülemääraselt andmesubjekti õigusi ega muuda tema kohustuste mahtu.**  *Vajadusel loetleda täiendavaid kaitsemeetmeid privaatsuse riive vähendamiseks.*  Uuringu isikustatud andmete töötlemise eesmärgiks on küsitlusuuringu küsitlustoimingute läbiviimine, statistilise umbisikustatud andmebaasi loomine ja statistiline analüüs, lähtudes isikuandmete kaitse seaduse (IKS) § 6 lõikest 5.  Rahvastikuregistrist moodustatavasse valimisse päritakse ainult need andmed, mis on hädavajalikud uuringu küsitlustoimingute läbiviimiseks (kontaktivõtuks ja valimi proportsionaalsuse jälgimiseks).  Valim päritakse 20-25-kordses mahus, mis on minimaalne kogus, et saavutada lõppvalimi arvuks vajalik 12 000 vastajat. Seega on antud uuringu puhul täidetud eesmärgipärasuse ja minimaalsuse nõuded (Isikuandmete kaitse üldmääruse art 5(1)(b) ja (c)).  Rahvastikuregistrist juhuvaliku alusel uuringu valimisse sattudes on igal inimesel täielik õigus otsustada, kas ta soovib küsitlusele vastata või sellest keelduda. Ehk on täidetud üldmääruse põhjenduspunkti 42 nõuded andmesubjekti vaba valikuvõimaluse ja nõusoleku tagasivõtmise võimaluse kohta. Igale veebivalimisse võetud isikule saadetakse uuringukutse, millel on uuringu läbiviija kontaktandmed, kuhu oma otsusest teatada.  Uuringukutses teavitatakse vastajat uuringu eesmärkidest, andmekaitsest, reegleid nõusoleku tagasivõtmisest ning sellest, et uuringus osalemine on vabatahtlik. Kirjas sisaldub ka veebilink küsitlusankeedile. Juhul, kui valimisse sattunud isik ei teavita uuringu läbiviijat keeldumisest ega täida küsitlusankeeti veebis, saadetakse talle paari nädala jooksul e-mailiga kuni kaks meeldetuletuskirja, mille järel võtab uuringu läbiviija valimiisikuga kontakti ning pakub võimalust täita ankeet telefoniintervjuu vormis koheselt või kokkulepitud ajal. Soovi korral on valimiisikul võimalik uuringust keelduda ka siis.  Samuti on võimalik oma nõusolek tagasi võtta küsitlustöö perioodi jooksul peale küsitluse toimumist – sel juhul kustutatakse vastaja ankeet küsitlusandmete failist. Peale andmete anonümiseerimist (st peale 14.06.2026) pole vastajate tuvastamine küsitlusandmete failis, ning seega ka üksikute vastajate vastuste kustutamine, enam võimalik.  Uuringu läbiviijate hinnangul ei kahjusta isikuandmete töötlemine antud uuringu raames andmesubjektide õigusi ega suurenda nende kohustusi. Uuringu lõpptulemuseks on andmete statistiline analüüs ja üldistused, mida kasutatakse Transpordiameti poolt otsuste kujundamiseks, poliitiliste otsuste sisendiks ja arendustegevuseks. |

|  |
| --- |
| **8. Kuidas toimub andmete edastamine isikuandmete allikalt teadusuuringu läbiviijani?** *Sealhulgas palume välja tuua milliseid töötlussüsteeme ja/või keskkondi (sh pilveteenus) isikuandmete (sh pseudonüümitud) töötlemiseks kasutatakse ning millises riigis[[4]](#footnote-5) asuvad töötlussüsteemide/pilveteenuse pakkuja serverid.*  Kontaktivõtuks vajalikud isikuandmed edastab rahvastikuregister Turu-uuringute AS-le krüpteeritud kujul. Isikuandmeid hoiustatakse Turu-uuringute AS-i serveris, järgides andmete turvalise hoiustamise nõudeid.  Isikuandmeid töödeldakse ainult digitaalkujul (paberkandjal neid ei töödelda). Digitaalkujul isikuandmete töötlemine toimub lokaalses võrgus. Kogu süsteem asub tervenisti (sh server, töökohaarvutid ja võrguseadmed) Turu-uuringute AS kontrolli all asuvates tööruumides.  Isikustatud andmed on lokaalses arvutis krüpteerimata kujul töötluse ajal – muul ajamomendil on andmefail alati krüpteeritud ja ligipääsupiirangutega kaitstud. Esimene aste – arvuti BIOS ei käivitu ilma salasõna kasutamata, teine aste – kasutaja personaalne kasutajanimi ja parool, kolmas aste – isikustatud andmefail on krüpteeritud registreeritud andmetöötleja ID kaardiga, neljanda turvameetmena kasutakse seda, et arvuti juurest lahkudes lülitub minuti jooksul alati sisse screensaver, mis on vaid parooliga avatav. Viienda astmena on isikustatud andmefail alati ise ka salasõnaga kaitstud.  Toimub ka regulaarne andmete varundamine krüptitud konteineris krüptitud kanaleid pidi asutusest väljaspool asuvasse virtuaalserverisse. Pilve kasutatakse ainult andmete varundamiseks (mitte töötlemiseks). Pilveteenuse pakkuja (Amazon) server asub Iirimaal.  Andmetele on ligipääs Turu-uuringute AS-i projektijuhil. Telefoniküsitluse etapis on valimisse võetud inimeste isikuandmetele ligipääs ka küsitlust teostavatel küsitlejatel (kellega sõlmitakse konfidentsiaalsuslepingud). Küsitlejal on ligipääs ainult nende inimeste isikuandmetele, kellega tema küsitluse läbiviimiseks ühendust võtab. Isikuandmed kustutatakse peale küsitlustööde lõppemist ja andmete kvaliteedikontrolli teostamist (hiljemalt 14.06.2026). Andmete kustutamise kinnitamiseks allkirjastavad Turu-uuringute AS ja Transpordiamet andmete hävitamist kinnitava akti.  Anonümiseeritud küsitlusandmete faili säilitatakse Transpordiameti serveris tähtajatult. |

|  |
| --- |
| **9. Loetlege isikute kategooriad, kelle andmeid töödeldakse ning valimi suurus.**  *Inimeste rühmad, keda uurida kavatsetakse ning kui palju neid on.*  Rahvastikuregistrist päritakse 7-80-aastaste ja vanemate elanike isikuandmed. Planeeritud vastajate arv (lõppvalim) on 12 000.  Arvestades kogemusi teiste sarnase metoodikaga tehtud küsitlusuuringute keeldumismääradest on sellel arvul vastuste kogumiseks vajalik Rahvastikuregistrist tellida valimibaas 20-kordses mahus, valdavalt muukeelse elanikkonnaga piirkondades - Ida-Viru maakonnas, Loksa linnas, Maardu linnas ja Tallinna Lasnamäe linnaosas - madalama vastamisaktiivsuse tõttu 25-kordses mahus. Kokku on päritavate isikuandmete maht 243 975 (Lisa 5). Tellitav valim jaguneb järgnevalt väljatoodud valimikihtide lõikes: KOV + Tallinna linnaosad ja 2 vanusegruppi (30-59-aastased ja 7-29- / 60-80-aastased) kihtide kaupa. |
| **9.1. Tooge välja periood, mille kohta isikuandmete päring tehakse.**  Valimiisikute isikuandmete päring tehakse päringu teostamise päeva seisuga.  Uuringu küsitlustööd toimuvad eeldatavasti 2025. aasta oktoobri II poolest 2026. aasta märtsi lõpuni. Kui küsitlustööde algus lükkub mingil põhjusel edasi, toimuvad küsitlustööd 2,5-3 kuu jooksul alates küsitlustööde tegelikust algusest. |
| **9.2. Loetlege töödeldavate isikuandmete kooseis.**  Tuua detailselt välja, milliseid isikuandmeid töödeldakse (nt ees- ja perenimi, isikukood, e-posti aadress jne) ning põhjendus, miks just neid andmeid on uuringu eesmärgi täitmiseks vaja. Vajadusel esitada taotluse lisana (nt tabelina).  Rahvastikuregistrist päritakse valimisse valimiisiku kohta järgnevad andmed:   * e-posti aadress * kontakttelefon * elukoht - maakond, KOV (EHAK II tase) + Tallinna linnaosad * sugu, vanus, emakeel * 7-17-aastaste laste puhul lapsevanema e-mailiaadress ja, või kontakttelefon, juhul kui lapse elab vanemaga samal aadressil.   Valimisse päritakse ainult need andmed, mis on uuringu küsitlustööde (kontaktivõtt ja lõppvalimi KOV tasandi proportsionaalsuse jälgimine) läbiviimiseks hädavajalikud.  Valimiisiku e-maili aadress on vajalik kontaktivõtuks, et edastada uuringukutse (koos lingiga küsitlusankeedile) ning meeldetuletuskirjad. Telefoninumbrit kasutatakse selleks, et madala vastamisaktiivsusega rühmades viia läbi täiendav küsitlus telefoni teel (juhul, kui valimisse võetud inimene ei täida ankeeti veebis ega anna teada keeldumisest) või suunata vastama veebi teel.  Elukoha, soo, vanuse ja emakeele andmed on vajalikud taustainfona valimi proportsionaalsuse jälgimiseks, et telefoniküsitluse etapis teha kõnesid vaid nendesse rühmadesse kus ankeete on puudu (st kus vastamisaktiivsus veebiküsitluse etapis oli madalam).  7-17-aastaste laste puhul on vajalik Rahvastikuregistrist kontrollida lapse seost  vanemaga ja seda, kas neil on lapsega ühine elukoht; lisada vanemate e-posti aadress ja, või kontakttelefon. Juhul kui mõlemad vanemad elavad lapsega samal aadressil, soovime infot ühe lapsevanema kohta juhusiku valiku järgi. Ülejäänud protseduur 7-14-aastaste valimiisikute kaasamiseks uuringusse on kirjeldatud eespool, taotluse ptk 4 Metoodika ülevaate all. |
| **9.3. Loetlege isikuandmete allikad.**  *Nimetage konkreetsed isikuandmete allikad (nt registrid, küsitluslehed jne), kust isikuandmeid saadakse.*   * Rahvastikuregister   Küsitlusankeediga kogutavad andmed on pseudonüümitud, st valimiisikute kontaktandmed on asendatud unikaalse numbriga. |
| **9.4. Kas andmeandjatega (andmekogu vastutava töötlejaga) on konsulteeritud ning nad on valmis väljastama uuringu eesmärgi saavutamiseks vajalikud andmed?**  Kuna rahvastikuregistril on olemas ametlik andmete taotlemise keskkond ja kord, siis ei ole vaja eelnev ühenduse võtmine, aga registrilt andmete taotlemiseks on vajalik AKI luba. |

|  |
| --- |
| **10. Kas kogutud andmed pseudonümiseeritakse või anonümiseeritakse? Mis etapis seda tehakse? Kes viib läbi pseudonümiseerimise või anonümiseerimise** (vastutav töötleja, volitatud töötleja, andmeandja vms)**?**  **Kui andmeid ei pseudonümiseerita, siis selgitada, miks seda ei tehta.**  Kogutud andmed pseudonümiseerib küsitluse läbiviija volitatud töötleja (Turu-uuringute AS) andmekogumise etapis. Peale pseudonümiseerimise aluseks olev faili (koodivõtme) kustutamist (mis toimub peale küsitlustööde lõppemist ja andmete kvaliteedikontrolli teostamist) säilitatakse küsitlusandmeid anonümseeritud andmefailina, mille puhul puudub tagasikodeerimise võimalus (st puudub võimalus läbi koodivõtme minna tagasi algallikani).  Küsitlusandmeid kogub ja haldab Turu-uuringute AS ning need andmed on pseudonümiseeritud kuni 14.06.2026. Alates 15.06.2026 on küsitluses osalenud kontaktandmed anonümiseeritud ja kontaktibaas jäädavalt kustutatud küsitluse läbiviija (volitatud töötleja Turu-uuringute AS) poolt.  Kui küsitlusperiood on lõppenud, annab Turu-uuringute AS uuringu tulemused üle Transpordiametile vaid anonümiseeritud kujul. Transpordiamet ei tegele isikuandmete töötlemise ega isikuandmete säilitamisega. Transpordiamet sälitab edaspidi vaid anonümiseeritud andmeid. |
| **10.1. Loetlege pseudonümiseeritud andmete koosseis.**  Pseudonümiseeritud andemetes sisaldub valimiisiku unikaalne number, küsitluse taustaankeedist ja liikumispäevikust tulenevad andmed (lisatud taotlusele), küsitleja number ning intervjuu algus- ja lõpuaeg. |
| **10.2. Kirjeldage pseudonümiseerimise protsessi ja vahendeid.**  **Kui kasutatakse koodivõtit, siis tuua välja, kes koodivõtit säilitab ja kui kaua säilitab.**  Valimiisikute isikuandmeid sisaldavat faili (isiku nimeta) ning küsitluse vastuste faili omavahel ei seota. Küsitlusandmete failis on valimiisikute kontaktandmed asendatud unikaalse numbriga, s.t andmed on pseudonüümitud. Koodivõtit säilitab andmete volitatud töötleja (Turu-uuringute AS) kuni küsitlustööde lõppemiseni ja andmete kvaliteedikontrolli lõpetamiseni (14.06.2026).  15.06.2026 kustutatakse nii andmete pseudonümiseerimise aluseks olev fail kui ka rahvastikuregistrist saadud kontaktandmete fail. Peale seda säilitatakse küsitlusandmeid anonümseeritud andmefailina, kus ei sisaldu vastajate otsest tuvastamist võimaldavaid andmeid. |
| **10.3. Tooge välja pseudonümiseeritud andmete säilitamise aeg ja põhjendus.**  **Kui andmeid ei pseudonümiseerita, siis tuua välja andmete kustutamise tähtaeg.**  *Vähemalt kvartali ja aasta täpsusega.*  Pesudonümiseeritud andmete koodivõtit säilitatakse kuni küsitlusandmete kvaliteedikontrolli lõpetamiseni (14.06.2026).  Pseudonümiseeritud andmete koodivõtme säilitamine kuni küsitlustööde lõppemiseni võimaldab küsitlusandmete failist kustutada nende vastajate ankeedid, kes võtavad oma nõusoleku tagasi peale intervjuu toimumist. Samuti on pseudonümiseeritud andmete koodivõtme säilitamine vajalik küsitluse kvaliteedikontrolli teostamiseks, kui see peaks osutuma vajalikuks (juhul, kui tekib kahtlusi mõne küsitleja töö kvaliteedi osas, võetakse valimisse sattunud inimesega ühendust, et küsida intervjuu toimumise fakti kohta). Vastajaga seotud andmed saab küsitluse andmebaasist eemaldada küsitluse läbiviija (volitatud töötleja Turu-uuringute AS).  Elektroonilised isikuandmed (kontaktandmete fail ja pseudonümiseeritud andmete koodivõti) kustutatakse peale küsitlustööde lõppemist ja andmete kvaliteedikontrolli teostamist 15.06.2026 küsitluse läbiviija (volitatud töötleja Turu-uuringute AS) poolt. |

|  |  |
| --- | --- |
| **11. Kas andmesubjekti teavitatakse isikuandmete töötlemisest?**  ***Jah/ei*** | Jah/Ei |
| **11.1. Kui vastasite ei, siis palun põhjendage[[5]](#footnote-6)** | Andmesubjekte ei teavitata ETTE nende isikuandmete töötlemisest Rahvastikuregistris |
| **11.2. Kui vastasite jah, siis kirjeldage, kuidas teavitatakse.** | Juhul kui inimene satub juhuvalikuga valimisse, siis pöördutakse tema poole kas kirjalikult (veebiküsitlus) või suuliselt (telefoniküsitlus) uuringukutsega, kus teda informeeritakse kust tema andmed on saadud (Rahvastikuregistrist), uuringu sisust ja eesmärkidest ning võimalusest nii uuringus osaleda kui ka sellest keelduda (sh keelduda juba ka ankeedi täitmise ajal mistahes hetkel). |
| **11.3. Kust on leitavad andmekaitsetingimused[[6]](#footnote-7)?** | Viide andmekaitsetingimustele sisaldub valimisse võetud inimestele saadetavas e-mailis (s.h viide Turu-uuringute AS-i veebiaadressile, kus sisaldub täpsem info isikuandmete töötlemise tingimuste kohta). Turu-uuringute AS kodulehele üles pandav antud uuringu kontekstiga arvestav kui ka isikuandmete töötlemise tingimusi kirjeldav tekst on toodud Lisa 7. Sama info lisab ka Transpordiamet oma veebilehele. Vahetult enne uuringu algust tutvustakse uuringut ja teavitatakse isikuandmete töötlemisest potentsiaalseid vastajaid läbi avalike meediakanalite (raadio, TV, sotsiaalmeedia). |

|  |  |
| --- | --- |
| **12. Kas isikuandmeid edastatakse kolmandatesse riikidesse[[7]](#footnote-8)**  *Jah/ei. Kui vastate küsimusele jah, siis täita ka järgnevad lahtrid.* | Ei |
| **12.1. Loetlege riigid, kuhu isikuandmeid edastatakse.** | *-* |
| **12.2. Milliseid lisakaitsemeetmeid kasutatakse?** | *-* |

**Kinnitan, et taotluses esitatud andmed vastavad tegelikkusele.**

**\_\_**Siim Viin**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_**

*(allkirjastaja ees- ja perenimi)[[8]](#footnote-9) (allkiri ja kuupäev)*

**Taotluse lisad:**

|  |
| --- |
| Lisa 1: Teadliku nõusoleku võtmise vorm ja taustaankeet |
| Lisa 2: Liikumispäevik |
| Lisa 3: Uuringukutse (pöördumine) |
| ~~Lisa 4: Teadliku nõusoleku võtmise vorm~~ |
| Lisa 5: Valimiplaan ja Rahvastikuregistrist tellitavate andmete maht |
| Lisa 6: Turu-uuringute AS isikuandmete töötlemise organisatsiooniliste, füüsiliste ja infotehniliste turvameetmete kirjeldus |
| Lisa 7: Teave Turu-uuringute AS kodulehel |
| Lisa 10: Mõjuhinnang |

1. IKS § 6 lg 4 - kui uuringus töödeldakse eriliiki isikuandmeid, on vajalik ka eetikakomitee kooskõlastus. [↑](#footnote-ref-2)
2. Vastutav töötleja on uuringu läbiviija (tellija). Juhul, kui vastutav töötleja kasutab uuringu läbiviimisel teisi isikuid ja asutusi, siis on need teised isikud ja asutused volitatud töötlejad. [↑](#footnote-ref-3)
3. Volitatud töötlejate loetelu peab olema ammendav ehk kõik volitatud töötlejad peavad olema nimetatud. Kui taotluse esitaja on volitatud töötleja, peab taotlusele olema lisatud dokument, kust nähtub, et vastutav töötleja on volitatud töötlejale andnud volituse inspektsioonile taotluse esitamiseks. [↑](#footnote-ref-4)
4. Isikuandmete edastamine on lubatud üksnes sellisesse riiki, millel on piisav andmekaitse tase (Euroopa Liidu liikmesriigid; Euroopa Majanduspiirkonna lepinguga ühinenud riigid; riigid, mille isikuandmete kaitse tase on Euroopa Komisjoni poolt hinnatud piisavaks). Kui kasutatava keskkonna server ei asu piisava andmekaitsetasemega riigis, saab isikuandmete edastamine toimuda isikuandmete kaitse üldmääruse (IKÜM) artiklite 44-50 alusel. Täiendav teave: <https://www.aki.ee/isikuandmed/andmetootlejale/isikuandmete-edastamine-valisriiki>. Kui kasutatava keskkonna server asub riigis, mis ei ole piisava andmekaitse tasemega, tuleb täita ka taotluse punkt 12. Edastamine tähendab ka isikuandmete hoidmist serveris. [↑](#footnote-ref-5)
5. Isikuandmete töötlemisest teavitamise kohustus tuleneb IKÜM-st, teavitamata jätmine on põhjendatud väga erandlikel juhtudel. [↑](#footnote-ref-6)
6. IKÜM-i kohaselt tuleb andmesubjektile esitada isikuandmete töötlemise kohta teave ehk nn andmekaitsetingimused, mis peavad vastama IKÜM art 12 – 14 sätestatule. [↑](#footnote-ref-7)
7. Isikuandmete edastamine on lubatud üksnes sellisesse riiki, millel on piisav andmekaitse tase (Euroopa Liidu liikmesriigid; Euroopa Majanduspiirkonna lepinguga ühinenud riigid; riigid, mille isikuandmete kaitse tase on Euroopa Komisjoni poolt hinnatud piisavaks). Isikuandmete nn kolmandatesse riikidesse edastamine toimub IKÜM artiklite 44-50 alusel. Täiendav teave: <https://www.aki.ee/isikuandmed/andmetootlejale/isikuandmete-edastamine-valisriiki>. [↑](#footnote-ref-8)
8. Taotluse saab allkirjastada vaid isik, kellel on vastava asutuse/ettevõtte esindusõigus või teda on volitatud taotlust esitama. Kui allkirjastaja on volitatud taotlust esitama, siis esitada volitust tõendav dokument (volikiri, leping vms). [↑](#footnote-ref-9)